Теодор Траянов
Видение

chitanka.info

Тя спи отдавна, без да се пробуди,

последний земен изблик се смири,

о, нивга няма да се зазори,

ни клепки ще разтвори тя в почуди!

На любовта божествения край

тя може би в смъртта си ще допее,

над първи рози сълзи ще пролее,

щом тайната на брачна нощ узнай.

Тя тръгна, скръстила на гръд ръцете,

две сълзи капнаха по вечний път,

тя днес е там, де херувими бдят,

тя днес живей в съня на боговете.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.